Utdanningsportal fortsatt ustabil etter hackerangrep
Et alternativ er å ringe opptakskontoret i fylkeskommunen. Nettsiden www.vigo.no er en felles portal for alle landets fylkeskommuner der fremtidige elever på videregående skole kan se hvilken skole de har kommet inn på. Men da søkere skulle sjekke opptaket til skolene i Akershus, Oppland, Troms og Sogn og Fjordane tirsdag, var nettsiden nede etter et hackerangrep. Ett døgn seinere var det kun mulig å komme inn på nettsiden av og til. IT-selskapet IST som har ansvaret for driften av nettsiden, opplyser at de jobber med å løse problemene. - Det er for tidlig å si at vi har fått bukt med problemet, men vi har gjennomført en del tiltak allerede, og vi vil gjennomføre flere tiltak for å sikre stabil drift av nettsiden, sier administrerende direktør Odd Henning Dypvik i IST til NTB. - Vi regner med at situasjonen kan komme til å være ustabil en tid fremover, sier Dypvik.Vanskelighetene med å logge seg på nettsiden skyldes et fiendtlig angrep som genererer unormalt mye trafikk inn mot tjenesten, forteller han. - Nettsiden takler med god margin alle elever i videregående skole i Norge, og det er en tjeneste som har vært stabil i flere år. Men det har blitt generert enormt mye trafikk, så mye at infrastrukturen ikke taklet det, sier Dypvik. Hvem som står bak angrepet er foreløpig ikke kjent, men angrepet er politianmeldt. Ingen personopplysninger har ifølge Dypvik kommet på avveie. Når inntaket til de videregående skolene er klart, varierer fra fylke til fylke. Det er derfor ikke i alle fylkene i Norge at spente elever trenger å logge seg på nettsiden denne uken.Men også for fylker der inntaket var klart før nettstedet vigo.no brøt sammen tirsdag, skaper dataangrepet problemer. Årsaken til dette er at svarfristen i flere fylker for å takke ja eller nei til skoleplassen man har fått tilbud om, er rett rundt hjørnet, og det er på nettsiden som har brutt sammen de fleste pleier å svare. Et av disse fylkene er Nord-Trøndelag, der inntaket var klart mandag og alle søkerne fikk en SMS om hvilken skole de har kommet inn på. - De som var mest på hugget svarte allerede da, men de som ikke fikk gjort det sliter litt mer. Vi anbefaler at de som ikke får logget seg på nettsiden ringer direkte til inntakskontoret for å svare på om de tar plassen de har fått tilbud om, sier Ove Austmo, konstituert assisterende fylkesopplæringssjef i Nord-Trøndelag fylkeskommune, til NTB.Men dataangrepet ser ikke ut til å ha skapt noe stort problem for elevene i Nord-Trøndelag, påpeker Austmo. - Det har ikke vært noen stor telefonaktivitet hittil, men vi har likevel økt beredskapen på telefon, sier han. Opptaksportalens sammenbrudd tirsdag har fått flere fylker til å vurdere om de skal utsette svarfristen. Blant disse er Troms og Sør-Trøndelag, som begge opplyser på nettsidene sine at de vurderer å utsette svarfristen dersom problemene med vigo.no ikke blir løst.
Elever som skal begynne på videregående kan fortsatt ha problemer med å logge seg på opptaksportalen for å svare på om de tar plassen de har fått tilbud om.